Like etter klokken 16.30 fredag fikk politiet melding om et ras som hadde tatt med seg trær og truffet fylkesvei 360 på Osterøy, mellom Haus og Osterøybrua.

– ROTVELT: Et vitne på rasstedet sier til NRK at det er en stor alm som har rotveltet, og dundret ned i veien. Foto: Oddbjørn Rosnes / NRK

En kvinne og et barn var i bilen som ble truffet. De fikk små skrubbsår, men kom ellers uskadet fra den dramatiske hendelsen.

– Alt gikk bra. Heldigvis hadde vi englevakt! sier hun til NRK.

Stor ryddejobb

Et vitne på stedet sier til NRK at det er en stor alm som har rotveltet og dundret ned på veien.

– De har vært veldig heldige. Bilen er helt knust. De to som var i bilen var selfølgelig oppskaket, men uskadet, forteller operasjonsleder i Hordaland politidistrikt, Frode Kolltveit.

Fylkesvei 360 er stengt på stedet og vil være stengt til mandag. Da kommer det hjelpemannskaper for å fjerne treet og strømførende ledninger som ligger i veien.